KIBATULU SAMANU
Kuebhi ku Tuia Kioso ki tu Fua?
1-3. Ibhuidisu iebhi ia lungu ni kúfua iene mu dibhanga o athu ni itambuijilu iebhi iene mu bhana o jingeleja?
O BIBIDIA, i tu tangela kuila ku hádia ki kua-nda “kala dingi kùfua.” (Dijingunuinu 21:4) Mu Kibatulu kia 5, tua di longo kuila, o kukúa kua jikula o njila phala tu kale ni muenhu ua kalelaku. Maji o athu ene mu fua hanji. (Ndongixi 9:5) Mu kiki, o kibhuidisu kia beta-o-kota ki tua tokala kudibhanga, kienhiki: Ihi i bhita n’etu kioso ki tu fua?
2 Tua mesena kuijiia o kitambuijilu kia kibhuidisu kiki benge-benge se tua fundu ndandu. Nange tu dibhuidisa: ‘Muéne uai kuebhi? O kuila muéne ua mu tu mona? U tena ku tu kuatekesa? O kuila hádia tua-nda tena ku mu mona dingi?’
3 O jingeleja jene mu bhana itambuijilu iavulu ku ibhuidisu íii. Saí jingeleja jene mu longa kuila se eie u muthu uambote, ua-ndaia ku diulu, maji se u muthu ua iibha, ua-ndaia mu túbhia tua ifernu. A amukuá amba kuila kioso ki u fua, eie u bhiluka u nzumbi, u kala kumoxi ni jindandu jê ja fu kiá ukulu. Saí a mukuá, amba kuila kioso ki u fuá a kufundisa, a kuvuala dingi mba ua-nda vutuka dingi ku muenhu ni mukutu uéngi, mba kála u kiama.
4. Milongi iebhi iene mu longa o jingeleja ia lungu ni kúfua?
4 O jingeleja jene mu bhana itambuijilu iavulu ia lungu ni kúfua. Maji sumbala jene ji bhana itambuijilu iavulu, jene joso ji longa kima kimoxi ngó. Jene ji longa kuila kioso muthu kia fua, saí kima moxi diê, ki tunda, anga kiia kididi kiéngi. O kuila kiki kidi?
KUEBHI KU TUIA KIOSO KI TU FUA?
5, 6. Ihi i bhita n’etu kioso ki tu fuá?
5 Jihova uejiia kiambote ihi i bhita n’etu kioso ki tu fua, muéne u tu tangela kuila kioso muthu kia fua, muenhu uê uabhu. O muthu uáfu, kene dingi ni muenhu. Mu kiki, kioso muthu kia fua, o ibanzelu iê iafu, ki iai kididi kiéngi kana. * O muthu uáfu, ka tena dingi kumona, kuívua né muene kubanza.
6 O Sobha Solomá ua soneka kuila ‘ió áfu kiá k’ejiia dingi kima kioso-kioso.’ O muthu uáfu, kene dingi ni henda mba unguma, “mu mbila . . . kana-mu dingi kikalakalu, mba ufunu, mba uhete, mba kuijiia kuoso-kuoso.” (Tanga Ndongixi 9:5, 6, 10.) O divulu dia Jisálamu 146:4, di tu tangela kuila kioso muthu kia fua, “ilunji iê ioso” i fua.
IHI IA ZUELA JEZÚ IA LUNGU NI KÚFUA
7. Jezú ua sokesa o kúfua ni ihi?
7 Kioso Lázalu kiáfu, Jezú uambela o maxibulu mê, uixi: “Lázalu uaii ku kilu.” Maji Jezú ka kexile mu zuela kuila Lázalu ua kexile mu nhoha. Jezú ua a lomboluela kiambote, uixi: “Lázalu, uáfu.” (Nzuá 11:11-14) Mu kiki, Jezú ua sokesa o kúfua ni kilu. Muéne ka zuela kuila Lázalu ua kexile ku diulu mba ua kexile kumoxi ni jindandu jê ja fuile kiá ukulu, kana. Muéne ka zuela ué kuila Lázalu ua kexile mu tala hadi mu túbhia tua ifernu mba a mu vualele kala muthu uéngi mba kála kiama. Maji Lázalu uedile kála uendele ku kilu kia zongo. Ibatulu ia mukuá ia Bibidia i sokesa ué o kúfua ni kilu kia zongo. O Bibidia i tu tangela kuila kioso kia jibha Xitevá, muéne “u batuka muenhu.” (Ikalakalu 7:60) O poxolo Phaulu ua soneka ué kuila, saí Jikidistá ja ‘fuile kiá.’
8. Kiebhi ki tuejiia kuila Nzambi ka bhange o athu phala kúfua?
8 O kuila Nzambi ua bhange Adá ni Eva phala kúfua? Kana! Jihova ua a bhange phala kukala ni muenhu ua kalelaku ni sauidi ia iuka. Kioso Jihova kia bhange o athu, muéne ka a bhange phala kufua, kana. (Ndongixi 3:11) Se-ku tata u mesena kuila an’ê a kuka anga a fua, Jihova ué ka mesena kuila tu kuka mba tu fua. Maji se Nzambi ka tu bhange phala kúfua, mukonda diahi-phe tuene mu fua?
MUKONDA DIAHI TUENE MU FUA?
9. Mukonda diahi o kitumu kia bhanene Jihova kua Adá ni Eva ki kia bhonzele?
9 Mu jaludim ia Edene, Jihova ua tendelesa Adá: “Ku mixi ioso mu díbhia, u die-ku kioso ki ua mesena; maji ku muxi-phe ua kuijiia kia uabha ni kia iibha kana kudia-ku; mukonda kizuua ki ua kà dia-ku, ijiia na-kiu kuma ua kà fua muene.” (Dimatekenu 2:9, 16, 17) Ki kia bhonzele kubelesela o kitumu kiki, kuma Jihova muéne ua bhangele Adá ni Eva, muéne ua kexile ni ungana ua ku a tangela o ima iambote ni ima ia iibha. Se a belesele Jihova, ene eji mu londekesa kuila akexile mu xila o ungana uê. Eji londekesa ué o kisakidilu kiâ mukonda dia ima ioso ia a bhanene Jihova.
10, 11. (a) Kiebhi Satanaji kia nganala Adá ni Eva? (b) Mukonda diahi Adá ni Eva a bhange kia iibha mu kudia o kibundu?
10 Maji, Adá ni Eva a solo kubhukumukina Jihova. Satanaji uebhuidisa Eva, uixi: “Kifua Nzambi ua mi kidika kudia ku mixi ioso ia díbhia?” Eva ua tambuijila, uixi: ‘Ku ibundu ia mixi ioso mu díbhia tudietu; maji muxi ngó umoxi uala mu kaxi ka díbhia, uene ua tu kidika kudia ibundu iê; kuma Nzambi uambe: Kana kudia-ku, mba kukuata-ku ngó, phala ki mu fue.’—Dimatekenu 3:1-3.
11 Mu kiki, Satanaji uambe: “Makutu, ki mua-nda kufua. Mukonda Nzambi ua k’ijiia kuma kizuua ki mu dia-ku, mua-nda kutona mesu mu sokela ni Nzambi, muijiia kiauabha ni kiaiibha.” (Dimatekenu 3:4-6) Satanaji ua mesenene kuila Eva u banza kuila, muéne ueji tena kuijiia o ima ia uabha ni ia iibha ubheka uê sé kikuatekesu kia Nzambi. Satanaji ua tangele ué makutu alungu ni ima ieji bhita ni Eva, se Eva ua bhukumukine Nzambi. Satanaji uambe kuila Eva keji fua, kienhiki, Eva ua di o kibundu iu ua ki bhana kua muadi uê, Adá. Adá ni Eva ejidile kiambote kuila Jihova ua a tangele kuila ka tokalele kudia ku kibundu. Mu kudia ku kibundu, ene a solo kubhukumukina o kitumu kia Nzambi. Mu kudia ku kibundu, ene a londekesa ué kuila ka kexile mu xila Tat’â ia henda. Ene ka bhingile kubhanga o kima kia bhangele!
12. Mukonda diahi Jihova ua luualele kiavulu mukonda dia Adá ni Eva ku mu bhukumukina?
12 O jitata jetu ja dianga, a luualesa o Mubhangi uâ! Kiebhi ki ueji divua se u kalakala kiavulu phala kusasa kiambote an’ê ni ku a longa o njila ia tokala, maji mu veji dia kukaiela o njila iu ua a londekesa, ene a ku bhukumukina? Ki ueji luuala kiavulu?
13. Ihi ilombolola o izuelu ia Jihova, “ku mavu kuene ku ua kà vutukila?”
13 Kioso Adá ni Eva kia bhukumuka, ene a texi o ujitu ua kukala ni muenhu ua kalela-ku. Jihova uambela Adá, uixi: “Eie uala u mavu, ku mavu kuene ku ua kà vutukila.” (Tanga Dimatekenu 3:19.) O izuelu íii ilombolola kuma Adá ni Eva eji kituka dingi mavu, mba keji kala dingi ni muenhu. (Dimatekenu 2:7) Kioso Adá kia te kituxi muéne uáfu, kexile dingi ku muenhu.
14. Mukonda diahi tuene mu fua?
14 Se Adá ni Eva a belesele Nzambi, ene eji kala hanji ku muenhu katé lelu. Maji mu kubhukumukina Jihova, ene a te kituxi, mu kubhita thembu ene áfu. O kituxi kia di bhange kála uhaxi u tua lundula ku jitata jetu ja dianga. Etu oso a tu vuala ni kituxi, mukonda dia kiki tuene mu fua. (Loma 5:12) Maji Nzambi ka mesena kuila tu fua. Nzambi ka bhange o athu phala kúfua, o Bibidia ixana o kalunga kuila “nguma.”—1 Kolindo 15:26.
O KIDI KI TU BHULULA
15. Kiebhi o kidi kia lungu ni kúfua ki tu bhulula?
15 O kuijiia o kidi kia lungu ni kúfua, ku tu bhulula ku makutu avulu. O Bibidia i longa kuila, o muthu uáfu ka tena kuívua ndolo, ka tena kuluuala. Etu ki tu tena kuzuela nau, ene ué ka tena kuzuela n’etu. Ki tu tena kua kuatekesa, ene uá ka tena ku tu kuatekesa. Ene ka tena ku tu bhanga kia iibha, kienhiki ki tu bhingi kukala ni uôma uâ. Maji jingeleja javulu jene mu longa kuila o athu áfu ala kididi kiéngi, etu tu tena ku a kuatekesa se tu futa o ji padele. Maji kioso ki tuijiia o kidi kia lungu ni kúfua, ene ka tena ku tu nganala ni makutu iá.
16. Makutu ebhi alungu ni athu áfu ene mu longa o jingeleja?
16 Satanaji muéne uala ku pholo ia jingeleja ja makutu phala ku tu nganala ni ku bhangesa kubanza kuila o athu áfu ala hanji ku muenhu mu kididi kiéngi. Mu kifika, saí jingeleja jene mu longa kuila, kioso muthu kia fua, o nzumbi iê i tunda, i kala kididi kiéngi. O kuila o ilongesu ia ngeleja iê ia lungu ni athu afu, iene imoxi ni ilongesu ia Bibidia? Satanaji u tanga makutu phala athu kejié Jihova.
17. Mukonda diahi o ulongelu ua kuila o athu a iibha aia mu túbhia tua ifernu, u xingisa Jihova?
17 O ilongesu ia jingeleja i kuatesa uôma. Mu kifika, saí jingeleja jamba kuila, o athu a iibha aia mu túbhia tua ifernu. O makutu iá, a xingisa Jihova. Muéne ka tena kuehela athu kutala hadi mu ukexilu iú! (Tanga 1 Nzuá 4:8.) Kiebhi ki ueji divua se u mona muthu u ta o maku a mon’ê mu túbhia phala ku mu kaxtikala? Nange u banza kuila muéne uaiibha kiavulu. Eie kueji mesena kukala kamba diê. Satanaji ua mesena ku tu bhangesa kuzemba Jihova!
18. Mukonda diahi ki tu bhingi kukala ni uôma ua athu áfu?
18 Saí jingeleja ji zuela kuila kioso athu kia fua, ene a kituka ji nzumbi. O jingeleja jiji, ji longa kuila tua tokala kuxila ni kukala ni uôma ua jinzumbi jiji mukonda ene a tena kukala makamba metu ni ku tu kuatekesa mba jinguma jetu. Athu avulu ene mu xikina ku makutu iá. Ene a kala ni uôma ua athu áfu, mukonda dia kiki, mu veji dia kubheza Jihova, ene a kala mu bheza o athu afu. Ijiia kuila o athu áfu ka tena kuívua kima, mukonda dia kiki, ki tu bhingi kukala ni uôma uâ. Jihova muéne o Mubhangi uetu. Muéne o Nzambi ia kidi, mukonda dia kiki, tua tokala ku mu bheza ngó muéne.—Dijingunuinu 4:11.
19. Kiebhi o kuijiia o kidi kia lungu ni kúfua ku tu kuatekesa?
19 O kuijiia o kidi kia lungu ni kúfua, ku tu bhulula ku makutu a jingeleja. O kidi ki tu kuatekesa kutendela o kikanenu kia tu bhana Jihova kia lungu ni muenhu uetu ku hádia.
20. Ihi i tua-nda di longa mu kibatulu kia kaiela?
20 M’ukulu, mua kexile selevende ia Nzambi, a mu ixanene Jobe, muéne uebhula: “Muthu n’a fu mbé, ua ká kala dingi ni muenhu?” (Jobe 14:14) O kuila muthu uáfu u tena dingi kuvutuka ku muenhu? O kitambuijilu ki tu bhana Nzambi mu Bibidia ki tu sangulukisa kiavulu. Tua-nda mona o maka enhá mu kibatulu kia-nda kaiela.
^ kax. 5 Saí athu a xikina kuila o muenhu ua muthu mba nzumbi i kala ku muenhu kioso o muthu kia fua. Phala kuijiia dingi o maka enhá, tala o Ibandekesu 17 ni 18..
kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn